
Opningstale – Litteraturdagane 2026
Sivert Nesbø, leiar i Den norske Forfattarforeningen
Litteraturdagane 2026, torsdag 24. september.
Kjære alle saman, kjære publikum, forfattarar, lesande og skrivande.
Takk for invitasjonen til å kome hit til Vinjesenteret, eg hadde ein nydeleg køyretur frå Bergen over Haukeli. Eg har alltid likt den seine overgangen frå Odda til Hardangervidda, og den snøgge overgangen frå Haukeli og hit. Det er nett som om nedstiginga ikkje er langsam og gradvis, ho er tvert i mot ganske radig, brått er ein liksom i det, midt i alt, og så kan ein sjå inn mot det storfelte, det som ligg attanom.
Gratulerer med Litteraturdagane, det er ei ære å få lov til å vere her og seie nokre ord i anledning opninga. Årets festivaltema er liding, som etter det eg forstår har sitt opphav i verbet å lide, som tyder å gjennomgå noko hardt, å plagast eller å tole. Ordet kjem opphavleg frå norrønt lida, som er avleia frå det germanske ordet for å gå, fare eller dra, som vidare har gjeve opphav til norske ord som leie, som i styre eller føre og lei, som i veg eller avstand eller retning. Mitt namn er Sivert Nesbø, eg er forfattar og leiar for Den norske Forfatterforening, som arbeider for å fremje norsk litteratur og ivareta norske forfattarar sine interesser. Blant mykje anna delar òg DnF ut den årlege Tarjei Vesaas’ debutantpris.
Programmet her på Litteraturdagane er rikhaldig, med føredrag, musikk og samtalar. Dei ulike programpostane nærmar seg festivalens lidings-tema på ulikt vis og det er mykje ein skal innom i løpet av desse dagane. Og etter at ein har hatt det godt og gildt, må ein tenkje seg om og stura og hava i hugen ilt. Men ein nærmar seg litteraturen i fellesskap, og ut av dette veks kanskje nye fellesskap fram.
Eg kan hugse ein episode frå då eg var yngre. Som barn var eg ein som likte å lese. Dei siste åra på barneskulen og første året på på ungdomsskulen hadde eg lese ein del bøker for ungdom. Og så, ein gong i niande klasse, kan eg hugse at eg spurde foreldra mine, om dei kunne anbefale meg nokre bøker, nokre verkeleg gode bøker som eg kunne ha glede av.
Kva skulle dei då gjere? Her stod dei i fare for å drepe lesegleda ved å anbefale for krevjande og tunge ting, her risikerte dei å undervurdere eller overvurdere meg stort. Dei freista, anbefalte meg nokre bøker, og dei trefte rimeleg greitt.
Det interessante, har eg seinare tenkt, er ikkje kva bøker foreldra mine anbefalte. Det interessante var kanskje det at eg stilte foreldra mine spørsmålet i utgangspunktet. Eg trur ikkje det ville vore like naturleg for ein ungdom å stille det same spørsmålet i dag.
Eg trur eit viktig moment i denne samanhengen er det følgande: Ein gong for berre få tiår sidan, i breie lag av samfunnet, så hadde ein ei oppfatning av at det fanst ein litteratur, ikkje berre ein klassisk litteratur, men òg ein sterk samtidslitteratur, som det var noko særs ved, som ein kunne gå til og investere krefter og tid i for å få estetiske opplevingar eller sterke erkjenningsmessige innsikter eller ein kunne røyne eit nytt språk gjennom desse bøkene, eller kva no.
Og denne dimensjonen trur eg har vorte svekka dei siste åra, i breie lag. Eg trur framleis det finst ein del menneske som les slik, med intensitet og svolt, men litteraturens posisjon og det vi kanskje kan kalle for litteraturen sin aura, har nok vorte svekka i stort.
Og det at vi som folk les mindre, ser vi no til dømes i PISA-resultata som nyleg har vorte gjort kjende.
Og det er alvorleg, det som kjem fram. Det er alvorleg at ein så stor del unge, og då særleg gutar, les så lite og har så lite trening i å lese at dei risikerer å ikkje fungere i samfunnet. Og ein nasjon der ein stor del ikkje les, står i fare for å misse evna til demokratisk deltaking. Når nyansane forsvinn, ligg vegen open for krefter som ikkje berre vil oss vel.
Når folk ikkje les, står vi i fare for å verte dumme. Men dumheit er ikkje berre ein banal og nedsetjande karakteristikk. Dumheit er mangel på følsamheit, og mangel på evna til å ta ansvar og mangel på evna til å setje ting i samanheng og mangel på fantasi. Sa Einar Økland.
Og så går det heldigvis an å snu. Å byrje å lese meir, er ikkje vanskeleg, vi veit jo at vi burde gjere det, vi veit at vi ofte kunne prioritert annleis. Og samstundes som det finst forteljingar om forfall, finst det òg forteljingar, andre narrativ, om det motsette:
Vi låner bøker på biblioteket som aldri før. Somme stader er det lange ventelister på dei mest populære titlane. Boksalet finst framleis. Folk vil gjerne skrive bøker. På dei store forlaga er det digre manusbunkar fulle av freistnadar på å arbeide og tenkje litterært. Folk søker seg til forfattarutdanningane i landet. Og Litteraturdagane i Vinje samlar publikum til fellesskap.
Litteraturen finst der, han er ikkje vekke. Han kjem heller ikkje til å verte vekke, ikkje med mindre vi aktivt ønskjer han vekk. Men ein lesekultur som vernar om det skrivne ord, må byggjast opp, eit menneske om gangen, ei og ei bok, og ved at vi set av tid til å lese og til å samtale om bøkene saman.
Det er mellom anna her Litteraturdagane i Vinje kjem inn. I fellesskapet rundt skrifta kan det vekse fram noko viktig. Og ved å setje litteraturen i sentrum skaper vi moglegheiter for nye samanhengar og nye måtar å forstå verda på. Og ikkje minst, vi reiar grunnen for mindre dumskap. Eg ønskjer dykk alle ein retteleg god festival.
